વિનોદભાઈ અમેરિકા ગયા. (તેમની વળી એક અલાયદી, મસ્ત, રોમાંચક અને રસપ્રદ પોઝિટિવ સ્ટોરી છે.) પરણીને રેખાબહેન પણ ગયાં. એ વર્ષ હતું 1992નું. જોકે તેમણે શબ્દ સફર શરૃ કરી છેક 2013માં. તેનો યશ જાય ફેસબુકને. રેખાબહેન ફેસબુકનાં સભ્ય બન્યાં અને હૃદયમાં પડેલું પોસ્ટ બનીને મિત્રોમાં વહેંચવા લાગ્યાં. મિત્રોના હૂંફાળો પ્રતિસાદ મળ્યો. અચાનક એક દિવસ મુંબઈથી ચિત્રલેખાના તંત્રી ભરત ઘેલાણીનો ઈ મેઈલ આવ્યો. એ આમંત્રણ હતું વાર્તા મોકલવાનું. રેખાબહેને પોતાના જીવનની ત્રીજી વાર્તા ( ખરો ગૃહપ્રવેશ) તેમને મોકલાવી. વાર્તા મોકલીને તેઓ તો ભૂલી જ ગયાં. ફરી એક દિવસ ચિત્રલેખામાંથી ફોન આવ્યો. આ વખતે ફોન એડિટોરિયલ વિભાગમાંથી નહીં એકાઉન્ટ વિભાગમાંથી હતો. વાર્તાનો પુરસ્કાર જમા કરાવવા તેમનો બેન્ક એકાઉન્ટ નંબર જોઈતો હતો.